《昼寝》
宋代·晁公溯

官曹无人吏休沐，杜门谢病车脱轴。
门前经旬客不至，苔色侵阶春更绿。
书堂萧然白日静，黄蜂收声蜜房足。
杨花浩荡天无风，檐端三丈朝阳红。
晴薰病眼暖欲醉，卧搔短发如飞蓬。
枕书睡熟呼不醒，黄粱正饭邯郸翁。
不知纷纭梦几许，觉来烟际闻昏钟。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。